USA president Donald Trump andis kolmapäeval armu narkokuriteo eest 21 aastat vangis istunud naisele, kelle eest palus äsjasel kohtumisel riigipeaga teletäht Kim Kardashian, teatas telekanal CNN.
Kardashian on juba mõnda aega naise vabastamise poolt avalikkuses kõnelenud.
"Parimad uudised läbi aegade!" kirjutas Kardashian suhtlusvõrgustikus Twitter uudisest kuuldes.
Valge Maja teadaandes märgitakse muu hulgas, et naine on võtnud vastutuse minevikusündmuste eest, käitunud vanglas eeskujulikult pea paarikümne aasta jooksul ja aidanud ka teistel vangidel meelt parandada.
Praegu 63-aastane Alice Marie Johnson vabastati juba paar tundi pärast Valge Maja teadaannet Alabamas asuvast föderaalvanglast.